აკვამენი (ფილმი)
„აკვამენი“ (ინგლ. Aquaman) — ამერიკული სუპერგმირული ჟანრის ფილმი, რომელიც ეფუძნება DC Comics-ის ამავე სახელის მქონე პერსონაჟის ისტორიებს. ფილმის დისტრიბუტორია Warner Bros. Pictures. ის არის რიგით მეექვსე DC-ის გაფართოებული სამყაროს ფილმების სერიაში. მისი რეჟისორია ჯეიმზ ვანი, სცენარის ავტორი – უილ ბილი, ვანის და ჯეფ ჯოუნსის ისტორიაზე დაყრდნობით, ხოლო მთავარ როლებს ასრულებენ ჯეისონ მომოა, ემბერ ჰერდი, პატრიკ უილსონი, უილემ დეფო, იაჰია აბდულ-მატინ II, ტემუერა მორისონი, დოლფ ლუნდგრენი და ნიკოლ კიდმანი. მთავარი გმირი ამ ფილმში ჩნდება მეორედ, 2017 წლის „სამართლიანობის ლიგაში“ დებიუტის შემდეგ. სიუჟეტის მიხედვით, ართურ კარი, წყალქვეშა ატლანტიდის სამეფოს მემკვიდრე, ეხმარება თავის ხალხს და უნდა გახდეს გმირი. ფილმის გადაღებები დაიწყო 2017 წლის 2 მაისს, ავსტრალიაში, ძირითადად მიმდინარეობდა Village Roadshow Studios-ში (კუინზლენდი) და დასრულდა 21 ოქტომბერს. გამოვიდა 2D, 3D და IMAX 3D ფორმატებში 2018 წლის 21 დეკემბერს.